text: Line Vedel: Fremragende i det korte spil
  10 juli 2014 kl. 04.24
  Line Vedel har i denne sæson fået sit internationale gennembrud.
  Halvvejs gennem sæsonen på LPGA Touren kan man konstatere, at Haderslev-pigen Line Vedel er brudt igennem internationalt.
  Hun har klaret cuttet i ni ud af elleve turneringer på LPGA Touren.
  Tre gange er Line endt i top-25, og det bedste resultat kom ved Swinging Skirts LPGA Classic, hvor det blev til en fjerdeplads. 
  Hun er nu nummer 38 på pengelisten og nummer 91 på verdensranglisten.
  Indenfor golf bliver der ført en masse statistikker på spillerne, og ser man på Lines, kan man blandt andet læse, at hun ikke er blandt de længstslående, da hendes drive i gennemsnit er på 243,5 yards. Til gengæld har hun været fremragende i det korte spil, og specielt med putteren har hun været skarp.
  Line rangerer som nummer tre på touren i putts.
  Det er indtil videre blevet til 60 runder på touren i år, og i 14 af disse har Line været under 70 slag.
  